# ראוטלג'

ראוטלג'
Routledge|  |
| דוכן ראוטלג' ביום ההיסטוריה של בית הסנאט 2018 |
|
נתונים כלליים |
|
מייסדים |
ג'ורג' ראוטלג'  |
|
תקופת הפעילות |
1851–הווה (כ־175 שנים)  |
|
חברות בנות | Routledge Handbooks Online  |
|
מדינה |
הממלכה המאוחדת  |
|
מיקום המטה |
לונדון  |
|
ענפי תעשייה |
הוצאה לאור  |
|
מוצרים עיקריים |
מגזין  |
|   |
| www.routledge.com |
|   |

**רַאוּטְלֶג'** (באנגלית: **Routledge**) הוא תאגיד מו"לות בריטי רב-לאומי. ראשיתו בחברה שייסד ג'ורג' ראוטלג' בשנת 1836. החברה מתמחה בספרים ובכתבי עת אקדמיים, וכן במשאבים מקוונים, בתחומי מדעי הרוח, מדעי ההתנהגות, החינוך, המשפטים ומדעי החברה. החברה מוציאה לאור מדי שנה כ־1,800 כתבי עת וכ־5,000 ספרים חדשים; קטלוג החברה כולל למעלה מ־70,000 כותרים. לדברי החברה, היא המו"ל האקדמי הגדול בעולם בתחומי מדעי הרוח והחברה.

בשנת 1998 הפכה ראוטלג' לחטיבה וסדרה של יריבתה לשעבר, טיילור ופרנסיס (T&F), כתוצאה מעסקת רכישה בשווי 90 מיליון ליש"ט מצד חברת Cinven, קבוצת הון סיכון שרכשה את טיילור ופרנסיס שנתיים קודם לכן תמורת 25 מיליון ליש"ט. בעקבות המיזוג של אינפורמה וטיילור ופרנסיס ב־2004, הפכה ראוטלג' ליחידת הוצאה לאור וסדרה מרכזית בחטיבת ההוצאה האקדמית של אינפורמה. מטה ראוטלג' נמצא במשרד הראשי של טיילור ופרנסיס במילטון פארק, אבינגדון, אוקספורדשייר, והחברה פועלת גם ממשרדי טיילור ופרנסיס ברחבי העולם, כולל בפילדלפיה, במלבורן, בניו דלהי, בסינגפור ובבייג'ינג.

## תולדות החברה

בשנת 1836 הוציא לאור מוכר הספרים הלונדוני ג'ורג' ראוטלג' מדריך טיולים בשם *The Beauties of Gilsland*, עם גיסו ויליאם הנרי ווֹרְן. הספר לא נחל הצלחה. בשנת 1848, נכנסו השניים לשוק המשגשג של מהדורות זולות של יצירות סיפורת לנוסעי רכבת, בסגנון שפיתח המו"ל הגרמני טאוכניץ, שזכה לכינוי "ספריית הרכבת".

המיזם זכה להצלחה, עם הגידול בשימוש ברכבת, והוביל בסופו של דבר לייסוד החברה "ג'ורג' ראוטלג' ושות'", יחד עם אחיו של ו"ה וורן, פרדריק וורן, בשנת 1851.

ב־1852, צברה החברה רווחים ממכירת מהדורות של אוהל הדוד תום. בעזרת הרווחים שילמה ראוטלג' לסופר אדוארד בולוור־ליטון 20,000 ליש"ט עבור חוזה בלעדיות להדפסת כל 35 יצירותיו במשך 10 שנים, כולל 19 מהרומנים שלו שנמכרו בזול כחלק מסדרת "ספריית הרכבת" שלה.

בשנת 1858 שינתה החברה את שמה ל"ראוטלג', וורן, וראוטלג'", כאשר בנו של ג'ורג', רוברט, נכנס לשותפות. ב־1859, לאחר מותו של אחיו ו"ה וורן, עזב פרדריק וורן את החברה. הוא לקח איתו את הזכויות על כמה כותרים, ובשנת 1865 הקים הוצאה בשם "פרדריק וורן ושות'", שנודעה לימים בזכות ספריה של ביאטריקס פוטר. ביולי 1865, הצטרף לחברה אדמונד ראוטלג', בן נוסף של ג'ורג' ראוטלג', והחברה שינתה את שמה ל"ג'ורג' ראוטלג' ובניו".

בשנת 1899, הגיעה החברה עד סף פשיטת רגל. אך לאחר ארגון מחדש מוצלח בשנת 1902 על ידי המדען סר ויליאם קרוקס, הבנקאי ארתור אליס פרנקלין, המנכ"ל ויליאם סוואן זוננשיין, ואחרים, הצליחה החברה להתאושש והחלה לרכוש ולהתמזג עם חברות הוצאה לאור אחרות, ובהן J. C. Nimmo Ltd בשנת 1903. בשנת 1912, קיבלה החברה לידיה את ניהול חברת Kegan Paul, Trench, Trübner & Co.

רכישות אלה הביאו איתן קטלוגים של כותרים אקדמיים בולטים, ומשנת 1912 ואילך, התרכזה החברה יותר ויותר בהוצאה לאור אקדמית, אך המשיכה לפרסם גם סיפורת, עיון, ומיסטיקה. בשנת 1947 מוזגה החברה רשמית עם קיגן פול, טרנץ', וטראבנר, תחת השם "ראוטלג' וקיגן פול". צ'ארלס קי אוגדן, ומאוחר יותר קארל מנהיים, שימשו יועצים אקדמיים, ועד מהרה נודעה החברה במיוחד בזכות כותריה בפילוסופיה, פסיכולוגיה ומדעי החברה.

ב־1985, התמזגה "ראוטלג' וקיגן פול" עם Associated Book Publishers ‏(ABP), שנרכשה ב־1987 על ידי International Thomson. תחת בעלות תומסון, נשמרו שמה ופעילותה של ראוטלג', וב־1996, חברת ההשקעות האירופאית Cinven רכשה את ראוטלג' מתומסון והחזירה אותה לעצמאות עסקית. שנתיים לאחר מכן, אישרו הדירקטורים של Cinven ושל ראוטלג' עסקה למכירת ראוטלג' לטיילור ופרנסיס, תוך שמירה על השם ראוטלג' כחטיבה בחברה וכמותג.

בשנת 2004, הפכה טיילור ופרנסיס לחטיבה בתוך Informa plc לאחר מיזוג. ראוטלג' ממשיכה כיחידת הוצאה לאור עיקרית וכמותג בחטיבה האקדמית של אינפורמה, ומפרסמת ספרים אקדמיים במדעי הרוח והחברה, כתבי עת, חיבורים עיוניים, ומוצרים דיגיטליים. ראוטלג' גדלה במידה ניכרת בצמיחה אורגנית וכתוצאה מרכישות של חברות הוצאה לאור אחרות וכותרים של מפרסמים אחרים על ידי חברת האם שלה. כותרים במדעי הרוח והחברה שנרכשו על ידי טיילור ופרנסיס מבעלי אתרים אחרים מותגו מחדש תחת המותג ראוטלג'.

## עורכים בולטים

בראשית המאה ה־20 שימש פרדריק ורבורג, מו"ל אנגלי מפורסם, עורך ויזם בראוטלג'. הסופרת נינה סטיבֶּה, מחברת הספר "באהבה, נינה", עבדה בחברה כעורכת ויזמית בשנות ה־90. עורך לימודי התרבות המשפיע, ויליאם ג'רמנו, שימש סגן נשיא ומנהל ההוצאה לאור במשך יותר משני עשורים, ואז הפך לדיקן מדעי הרוח בקופר יוניון.

## מחברים ויוצרים ידועים

ראוטלג' פרסמה הוגים וחוקרים בולטים במאה העשרים, כולל תאודור אדורנו, דייוויד בוהם, ג'ודית באטלר, ז'אק דרידה, אלברט איינשטיין, מישל פוקו, זיגמונד פרויד, אל גור, פרידריך האייק, קרל גוסטב יונג, קלוד לוי־שטראוס, מרשל מקלוהן, הרברט מרקוזה, קרל פופר, יוהאן רוקסטרום, ברטראנד ראסל, ז'אן־פול סארטר, ולודוויג ויטגנשטיין. לימים פורסמו מחדש יצירות של חלק מהמחברים הללו בסדרות Routledge Classics ו־Routledge Great Minds. סדרות מתחרות בסדרות הללו הן סדרת ' Radical Thinkers של ורסו ספרים, סדרת Penguin Classics של הוצאת פינגווין, וסדרת Oxford World's Classics של הוצאת אוניברסיטת אוקספורד.

## פרסומים

### חיבורים עיוניים

טיילור ופרנסיס סגרה את חטיבת האנציקלופדיות המודפסות של ראוטלג' בשנת 2006. כמה מפרסומיה היו:

* האנציקלופדיה לפילוסופיה של ראוטלג', בעריכת אדוארד קרייג (1998), ב־10 כרכים, אך כעת באינטרנט.
* האנציקלופדיה של תורת המידות, בעריכת לורנס סי בקר ושרלוט ב' בקר (2002), בשלושה כרכים.
* האלמנך העולמי של אירופה
* מילון ביוגרפי בינלאומי (*International Who's Who)*
* עולם המלומדים באירופה

רבים מהפרסומים העיוניים של ראוטלג' זמינים בדפוס ובאופן מקוון, בסדרה בשם Routledge Handbooks, ולהם אתר אינטרנט ייעודי משלהם: Routledge Handbooks Online. החברה גם מפרסמת כמה אנציקלופדיות מקוונות, ואוספים של תוכן דיגיטלי, ובהם *Routledge Encyclopedia of Philosophy*, ו־South Asia Archive.

### סדרות ספרים

* "הנוסעים בברודוויי" (1926–1937)
* סדרת קורסי שפות מדוברות במולטימדיה
* ספרי דקדוק בסדרת *Essential Grammars* (מאז 1999)
* "הספרייה האוניברסלית של מורלי" (ידועה גם בשם: הספרייה האוניברסלית של ראוטלג') (1883–1888)
* "ספריית המוזות" לספרי שירה (1904–1940; 1950–1980)
* "רפובליקת הספרות"
* "ספריית הרכבת של ראוטלג' (1848–1899)
נמכרו דרך דוכני הספרים של WH Smith על רציפי רכבת; ב־50 שנה פורסמו 1,277 ספרים, רובם בכריכה קשה מאויירת, ומיעוטם גם במהדורות זולות יותר בכריכה רכה. בין המחברים נכללו אדוארד בולוור־ליטון, ג'יימס פנימור קופר, ג'יין אוסטן, בנג'מין דיזראלי, הנרי פילדינג, פרנסס טרולופ, ויליאם הריסון איינסוורת', אלכסנדר דיומא האב, וויקטור הוגו.

### גישה פתוחה

ראוטלג' ספגה ביקורת על מדיניות תמחור ש"מגבילה את קהל הקוראים למיעוט פריווילגי", בניגוד לאפשרויות של "גישה פתוחה ללא דמעות" המוצעות על ידי DOAJ, Unpaywall, ו־DOAB.

## מקורות

* Boynton, Robert (במרץ–באפריל 1995). "The Routledge Revolution: Has Academic Publishing Gone Tabloid?" (online reproduction, by author [n.pag.]). *Lingua Franca: the review of academic life*. Mamaroneck, NY: Lingua Franca, Inc. **5** (3): 24–32. OCLC 61311445. `{{cite journal}}`:  (עזרה)
* Clark, Giles N.; Angus Phillips (2008). *Inside Book Publishing*. Taylor & Francise-Library collection (4th ed.). Abingdon, England; New York, NY: Routledge. ISBN 978-0-203-34154-4. OCLC 182573667.
* Cope, Nigel (5 בנובמבר 1998). "Books merger yields windfall of £6m" (online edition). *The Independent*. London: Independent News & Media. `{{cite news}}`:  (עזרה)
* Franklin, Norman (1986). *Routledge & Kegan Paul: 150 years of Great Publishing*. London: Routledge & Kegan Paul.
* Sutherland, John (2009). *The Longman Companion to Victorian Fiction* (2nd ed.). Abingdon, England; New York, NY: Routledge. ISBN 978-1408203903.
* Warburg, Fredric (1960). *An Occupation for Gentlemen* (1st American ed.). Boston, MA: Houghton Mifflin. OCLC 1201220.
* Whipp, Richard (1992). "Human Resource Management, Competition and Strategy: Some Productive Tensions". In Paul Blyton; Peter Turnbull (eds.). *Reassessing Human Resource Management*. London: SAGE Publications. pp. 33–55. ISBN 0-8039-8697-1. OCLC 28325927.

## קישורים חיצוניים

 מדיה וקבצים בנושא **ראוטלג'** בוויקישיתוף
* אתר האינטרנט הרשמי של ראוטלג'

* ראוטלג', ברשת החברתית פייסבוק
* ראוטלג', ברשת החברתית X (טוויטר)
* ראוטלג', ברשת החברתית LinkedIn
* ראוטלג', הבלוג הרשמי
* Routledge Revivals – הדפסות חוזרות של פרסומים במדעי הרוח והחברה, מתוך קטלוג העבר של Routledge imprints
* ארכיון Routledge & Kegan Paul – ספרי חשבונות, הסכמי מחברים, קטלוגים מודפסים ומאמרים אחרים 1853–1973, ספריית יוניברסיטי קולג' לונדון.
* רשומות של Routledge & Kegan Paul – קובצי מכתבים המכסים את התקופה 1935 עד 1990, כמו גם קובצי ביקורות מהשנים 1950–1990, אוספים מיוחדים, ספריית אוניברסיטת רדינג.

## הערות שוליים